钦定古今图书集成/理学汇编/学行典/第267卷 > 连庶
## 钦定古今图书集成/理学汇编/学行典/第267卷 > 连庶

按《宋史隐逸传》：“连庶，字居锡，安州应山人。举进士，调
商水尉，寿春令。兴学，尊礼秀民，以劝其俗，开濒淮田
千顷，县大治。淮南王旧垒在山闲，会大水，州守议取
其甓为城，庶曰：‘弓矢舞衣传百世，藏于王府，非为必
可用，盖以古之物传于今，尚有典型也’。垒因是得存。
以母老乞监陈州税，尝送客出北门，见日西风尘，而”
冠盖憧憧不已，慨然有感，即日求分司归。久之，翰林
学士欧阳修、龙图阁直学士祖无择言庶文学行义
宜在台阁，以知昆山县，辞不行。累迁职方员外郎，卒。
庶始与弟庠在乡里，时宋郊兄弟、欧阳修皆依之。及
二宋贵达，不可其志。退居二十年，守道好修，非其人
不交，非其义秋毫不可污也。庶既死，宋郊之孙义年
为应山令，缘邑人之意，作堂于法兴僧舍，绘二宋及
庶、庠之像祠事之。庠亦登科，敏于政事，号良吏，终都
官郎中。